**Manuel Montero Malvar**, nado o 11 de novembro de 1898 en Ponteareas e finado o 6 de marzo de 1984 en Barcelona, foi un impresor e político galego.

Traxectoria
-----------

Foi fillo do industrial Saturnino Montero Malvar e de Julia Malvar Díaz. En agosto de 1913 foi denunciado, xunto ao seu irmán Jesús e outros, polo párroco de San Lourenzo de Arnoso (Ponteareas) por unhas faltas contra a relixión cometidas nesta igrexa.

En 1926 xa estaba en Vigo, sendo multado por escándalo en marzo deste ano. En outubro de 1928 foi elixido bibliotecario da xunta directiva do Círculo Mercantil de Cangas. Máis tarde, foi dono dunha imprenta en Vigo. Foi procesado e condenado a dous meses de arresto por imprentar en decembro de 1933 un panfleto convocando a folga xeral revolucionaria. En marzo de 1945 foi detido acusado de pertencer á Unión Nacional xunto a Mariano Otero Castelao, Jesús Balboa López, Jesús Pérez Bustos, Manuel Álvarez, Cándido Comesaña Comesaña, Leandro Aroca, Xosé Velo Mosquera, Avelino Álvarez Meana, Aníbal González e Rosa González Calvo.

Imprimiu, entre outras moitas obras, o folleto de 56 páxinas "*Derivaciones y consecuencias del lock-out pesquero de Vigo*" (xaneiro de 1933), escrito por Dalmacio Bragado Ruiz, editado pola *Juventud Libertaria de Vigo*. No mesmo ano tamén imprimiu o folleto de 50 páxinas "*Presupuesto municipal ordinario de gastos e ingresos del Ayuntamiento de Lavadores (provincia de Pontevedra). Ejercicio de 1933*".

Vida persoal
------------

Tivo polo menos outros cinco irmáns, todos nados en Ponteareas: Juan Antonio (falecido en Ponteareas en febreiro de 1909), Saturnino Julio (Ponteareas, 24-7-1911—id. 25-12-1911), Jesús, Eduardo (casado con Carmiña Couñago Carrera o 9-1-1930 en Ponteareas) e Erundina (casada o 27-2-1929 con Francisco Gamallo Rodríguez en Ponteareas).

Eduardo Montero Malvar foi profesor de música, membro da banda municipal de música de Ponteareas e cofundador e director da Rondalla da Agrupación Artística de Ponteareas. Tras a guerra civil, cando contaba 39 anos e traballaba en «*artes gráficas*», foi procesado en Vigo acusado de «*auxilio á rebelión*», pero a súa causa foi sobresida. Non sucedeu o mesmo coa súa irmá Erundina que cando contaba 34 anos foi igualmente xulgada en Vigo polo mesmo motivo e condenada a un ano de prisión menor.

Notas
-----

1. ↑  Rexistros municipais do Ajuntament de Barcelona, "*Index Alfabetic de Defuncions 01-01-1981 fins 31-12-1985*", folio 2028 (Servicio de Archivos de la Generalitat), indica que a defunción foi rexistrada no tomo 493, folio 333.
2. ↑  "El párroco de Arnoso...". *El Eco de Santiago* (en castelán) (Santiago de Compostela). 30-8-1913. p. 2. (...) habían manchado varias imágenes del altar mayor, tirado el agua bendita y cometido otras faltas en la iglesia de su cargo.
3. ↑  "Multas gubernativas". *El Progreso* (en castelán) (Pontevedra). 10-3-1926. p. 2.
4. ↑  "Cangas". *El Pueblo Gallego* (en castelán) (Vigo). 11-10-1928. p. 15.
5. ↑  El Pueblo Gallego, 7-1-1934, p. 9.
6. ↑  Briallos, Antón (2004). *Vigo, 1936. La contribución libertaria a la resistencia contra el alzamiento militar de 1936 en Vigo* (PDF) (en castelán). A Coruña: Ateneu Libertario Ricardo Mella. p. 25. Arquivado dende o orixinal (PDF) o 25 de novembro de 2018. Consultado o 25 de novembro de 2018.
7. ↑  Universidade de Santiago de Compostela (ed.). "Nomes e Voces". *vitimas.nomesevoces.net*. Consultado o 25-11-2018.